paragraph_text: Az je roman iz 2009., treća knjiga hrvatske autorice Jasne Horvat. Sastoji se od četiri pripovjedačke cjeline koje se događaju u rasponu od stoljeća počevši s 9. stoljećem u trenutku kada je Sv. Ćiril izumio glagoljicu. Radnja romana smještena je u onodobne važne gradove i kulturno-društvena središta (Carigrad, Kerson, Moravska, Dalmacija, Venecija i Rim), a životnu priču glavnoga junaka Konstantina Ćirila prate četiri pripovjedača - Metod, carica Teodora, Anastazije Bibliotekar i hrvatski knez Mutimir. Ovaj oulipovski roman koji je ujedno i svojevrsna pjesma u prozi, strukturiran je prema numeričkim vrijednostima glagoljičkih znakova. Roman je osvojio književnu nagradu Josip Juraj Strossmayer Hrvatske akademije znanosti i umjetnosti za 2010. godinu. Predmetom je seminarskih i diplomskih radova kao i znanstveno-istraživačkih članaka.